รมว.แรงงาน เผย ตั้งแต่ปี 2552 กระทรวงแรงงานยังไม่เคยได้รับการร้องเรียนเรื่องการทุจริตเงินคนพิการแต่อย่างใด ส่วนกรณีอ้างว่ามีการทุจริตในส่วนของการฝึกอบรมให้กับคนพิการ ขณะนี้ สั่งตั้งคณะกรรมการตรวจสอบข้อเท็จจริงแล้ว โดยให้เห็นผลภายใน 15 วัน
พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า จากกรณีที่นายปรีดา ลิ้มนนทกุล ประธานเครือข่ายพิทักษ์สิทธิคนพิการ ได้ยื่นหนังสือต่อคณะกรรมการสิทธิมนุษยชนแห่งชาติ ขอให้ตรวจสอบการละเมิดสิทธิและปฏิบัติอย่างไม่เป็นธรรมกับคนพิการตามมาตรา 33 และมาตรา 35 แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ.2550 และที่แก้ไขเพิ่มเติม ของกระทรวงการพัฒนาสังคมและความมั่นคงของมนุษย์ โดยอ้างว่าเกิดการทุจริตในส่วนของการฝึกอบรมให้กับคนพิการ เกี่ยวกับเรื่องนี้ ในส่วนของกระทรวงแรงงานมีภารกิจที่เกี่ยวข้องในการส่งเสริมการมีงานทำให้คนพิการตามมาตรา 33 คือ สถานประกอบการที่มีพนักงานตั้งแต่ 100 คนขึ้นไป ต้องจ้างคนพิการ 1 คน หากเกิน 50 คน ต้องรับเพิ่มอีก 1 คน ซึ่งในปีนี้ (61) ผู้พิการมีสิทธิเข้าทำงานในสถานประกอบการประมาณ 64,000 คน ในจำนวนนี้ผู้พิการเข้าทำงานแล้วกว่า 36,000 คน ซึ่งมีผู้พิการขึ้นบัญชีหางานกับกรมการจัดหางานจำนวนกว่า 1,900 คน และบรรจุงานแล้วกว่า 1,500  คน ส่วนมาตรา 34 นายจ้าง/สถานประกอบการมีหน้าที่ต้องจ้างคนพิการ แต่ไม่จ้างหรือจ้างไม่ได้ครบตามจำนวนที่กำหนด สามารถเลือกที่จ่ายเงินเข้ากองทุนส่งเสริมและพัฒนาชีวิตคนพิการแทนได้ ซึ่งเป็นการส่งเงินจากสถานประกอบการเข้ากองทุนโดยตรง ในส่วนนี้กระทรวงแรงงานไม่มีส่วนเกี่ยวข้อง สำหรับมาตรา 35 กฎหมายให้สิทธิสถานประกอบการที่ไม่ประสงค์จะจ้างงานคนพิการและไม่ส่งเงินสมทบเข้ากองทุน  โดยนายจ้างอาจให้สัมปทาน จัดสถานที่จำหน่ายสินค้าหรือบริการ จัดจ้างเหมาช่วงงานหรือจ้างเหมาบริการ โดยวิธีกรณีพิเศษ หรือจัดให้มีอุปกรณ์หรือสิ่งอำนวยความสะดวก ล่ามภาษามือ หรือให้ความช่วยเหลืออื่นใดแก่คนพิการหรือผู้ดูแลคนพิการ ซึ่งกระทรวงแรงงานเกี่ยวข้องกับการหลักสูตรการฝึก โดยมีหลักเกณฑ์การตรวจสอบ หากครบถ้วนตามที่กำหนดจะอนุญาตให้สถานประกอบการดำเนินการและส่งสำเนาให้กระทรวงพัฒนาสังคมและความมั่นคงของมนุษย์ (พม.) เพื่อติดตามและตรวจสอบสิทธิประโยชน์ของคนพิการต่อไป 

รัฐมนตรีว่าการกระทรวงแรงงาน กล่าวต่อไปว่า สำหรับประเด็นการร้องเรียนตามข่าวนั้น พบว่ามีภาคส่วนที่เกี่ยวข้อง 4 ส่วน คือ คนพิการ กองทุนส่งเสริมและพัฒนาคุณภาพชีวิตคนพิการ เครือข่ายพิทักษ์สิทธิคนพิการ และภาครัฐ อย่างไรก็ตาม เพื่อให้ข้อเท็จจริงปรากฏ กระทรวงแรงงานได้ตั้งคณะกรรมการตรวจสอบข้อเท็จจริงในส่วนที่เกี่ยวข้องขึ้น โดยมีรองปลัดกระทรวงแรงงานเป็นประธาน โดยให้เห็นผลภายใน 15 วัน ทั้งนี้ ตั้งแต่ปี 2552 ที่กระทรวงแรงงานได้ส่งเสริมการมีงานทำให้กับคนพิการนั้น ยังไม่เคยได้รับการร้องเรียนเรื่องการทุจริตเงินคนพิการแต่อย่างใด